Matsatsi a 16 a Boitseko: Ho se Sebedise Dikgoka Kgahlanong le Basadi ke letsholo la matjhaba le etswang selemo le selemo ho tloha ka la 25 Pudungwana (Letsatsi la Matjhaba la Ho se Sebedise Dikgoka Kgahlanong le Basadi) ho ya ho la 10 Tshitwe (Letsatsi la Matjhaba la Ditokelo tsa Botho).
Ka nako ena, Mmuso wa Afrika Borwa o ba le Letsholo la Boitseko ba Matsatsi a 16, leo sepheo sa lona e leng ho eketsa temoso ya sephetho se sebe sa tshebediso ya dikgoka ho basadi le bana. O sebedisa letsholo lena hape le ho susumetsa mekga yohle ya setjhaba ho nka mehato kgahlanong le tlhekefetso.
Mmuso o ikemiseditse ho haha setjhaba se tsotellang hape sa kgotso, se tla sireletsa basadi le bana ba sona mefuteng yohle ya tshebediso ya dikgoka le merusu. Le ha Letsholo la Matsatsi a 16 a Boitseko le tshwarwa ho tloha ka la 25 Pudungwana - 10 Tshitwe selemo le selemo, maikemisetso a lona a matlafatswa ke Lenaneo la selemo sohle la Matsatsi a 365 le Moralo wa Naha.
Selemo le selemo, mmuso o sebedisana le mekgatlo ya baahi le mekga ya kgwebo, mme o tswela pele ho sebetsa mmoho le bona ho atolosa sephetho sa letsholo. Ka ho tshehetsa letsholo lena, diketekete tsa batho ba Afrika Borwa hape di thusitse ho eketsa temoso ka tlhekefetso le ho bopa tshehetso bakeng sa mahlatsipa le bao ba fetileng tlhekefetsong.
Tshehetsa letsholo ka ho kenya ribone e tshweu ka nako ya matsatsi a 16: Ribone e tshweu ke letshwao la kgotso mme e emela maikemisetso a motho ya e kentseng a hore a ke ke a etsa kapa a tshehetsa tshebediso ya dikgoka kgahlanong le basadi le bana.
Kenela matsholo a CyberDialogues: CyberDialogues ke matsholo a qadilweng ka sepheo sa ho nolofatsa ditherisano ka inthanete hara batho hore ba buwe ka ditaba tse amanang le tlhekefetso ya basadi le bana. Ha o batla haholwanyane, e ya ho: www.genderlinks.org.za kapa etela Setsi sa Ditshebeletso sa Thusong.
E ba le seabo diketsahalong le diketso tse fapaneng tsa Matsatsi a 16 a Boitseko: Ho na le khalendara ya diketsahalo tse tla tshwarwa naheng ho tloha ka la 25 Pudungwana ho ya ho la 10 Tshitwe. Bakeng sa ho bona diketsahalo tsohle, e ya ho www.womensnet.org.za/calendar.shtml.
Boithaopo ba ho tshehetsa mekgatlo e seng ka tlasa mmuso le dihlopha tsa baahi tse tshehetsang basadi le bana ba hlekefaditsweng: Mekgatlo e mengata e thusang mahlatsipa le ba fetileng tlhekefetsong e hloka thuso ho tswa baahing. O ka ithaopa ka nako ya hao mme o kenye letsoho mosebetsing wa ho thusa ditheo tsena. Batla mokgatlo oo o ka bang le seabo ho ona tikolohong ya heno. O ka fihlela hape le lenane la mekgatlo e thusang ho www.csvr.org.za.
Dineelo: O ka neelana ka tjhelete mekgatlong e sebeletsang ho qeta tshebediso ya dikgoka kgahlanong le basadi le bana ka ho e kenya ho Foundation for Human Rights. Ha ho na bonyane kapa boholo ba palo eo o ka neelanang ka yona - ho tla tswa ho wena!
Kena diforamong tsa bopolesa ba metse (di-CPF) kapa diforamo tsa polokeho ya setjhaba (di-CSF): Baahi le diteishene tsa mapolesa tsa dibaka ba sebedisana ho etsa bonnete ba hore dibaka di ba le polokeho le tshireletso. Ka ho kena ho CPF kapa CSF ya sebaka, o ka thusa ho lwantsha botlokotsebe tikolohong ya heno. Ha o batla ho tseba haholwanyane, iteanye le ba seteishene sa sepolesa sa sebaka sa heno.
Haebe o hlekefetswa ka tsela efe kapa efe kapa o tseba motho e mong ya hlekefetswang, ema ka maoto - fumana thuso.